**Saker til HIL årsmøte 2022 fra hovedstyret i HIL**

**1. Fordeling av lagskasse etter oppløsning av HIL håndball G06.**

**Innledning**

Uenigheter rundt kommunikasjon og organisering av treninger/kamper mellom trenerteamet og foreldregruppa i HIL håndball G06 endte i oppløsning av laget våren 2021. Saken endte med at 18 av 22 gutter meldte overgang fra Hommelvik Idrettslag (HIL) til Malvik Idrettslag (MIL). Råd fra Trøndelag idrettskrets er innhentet i flere omganger av flere parter i saken.

Juridiske fakta formidlet fra kretsen:

* Alle aktive medlemmer i et idrettslag kan selv bestemme om de ønsker å melde overgang til andre idrettslag.
* Ved overgang skal spiller/spillers foresatte, nåværende klubb og kommende klubb skrive under på at alle forpliktelser er oppgjort (alle fakturaer i nåværende klubb er betalt).
* Alle midler som er inntjent under et idrettslags navn (dugnad, sponsor e.l.) og/eller står på en av idrettslagets kontorer, tilhører idrettslaget.
* Disposisjoner av vesentlig betydning, ekstraordinær karakter eller betydelig omfang i forhold til organisasjonsleddets størrelse eller virksomhet, kan kun vedtas av årsmøtet. Disposisjoner av *ekstraordinær karakter* er disposisjoner som etter sitt innhold avviker betydelig fra de vedtak organisasjonsleddets styre vanligvis fatter for å ivareta organisasjonsleddets ordinære virksomhet.

Det er enighet i hovedstyrene i HIL og MIL at saken har vært dårlig håndtert av begge idrettslag i forhold til overgang og aktuelle løsninger. På lagskontoen etter HIL håndball G06 står det igjen en del penger. På tross av de juridiske fakta i punktlisten over, har hovedstyret i HIL aldri hatt et ønske om å omdisponere disse pengene. Styret i HIL har imidlertid hele tiden vært klar på at vedtak rundt hva som skal skje med pengene som står igjen på denne lagskontoen, er en sak for årsmøtet i HIL. Som et ledd i å ha mulighet til å være med å bestemme hva som skal skje disse pengene har 30-50 personer meldt seg inn i HIL rundt årsskifte. Dette gjelder også de aller fleste av de 18 guttene som meldte overgang til MIL.

**Forslag til vedtak**

Med bakgrunn i at disse guttene nå er medlemmer i Hommelvik Idrettslag ber HIL hovedstyre om at årsmøtet i HIL vedtar følgende:

***Hommelvik Idrettslag betaler regninger for idrettsrelaterte lagsaktiviteter for disse guttene, som nå er medlemmer i Hommelvik Idrettslag, på inntil kr 83814,44 (18/22 av lagskassen ved oppløsning av laget). Innunder idrettsrelaterte lagsaktiviteter regnes reiseregninger og påmeldinger ifm treningssamlinger/cuper og innkjøp av idrettsutstyr. Regningene leveres til hovedstyret i HIL, og hver faktura godkjennes i HIL hovedstyret før betaling. Alle fakturaer som skal betales i forbindelse med denne saken må leveres til hovedstyret i HIL i løpet av 2022.***

**2. Mandat gitt av HIL Årsmøte til Hovedstyret for å kunne fatte vedtak rundt økonomi i saker som omhandler sammenslåing av spillergrupper fra ulike idrettslag og masseoverganger (flere enn tre spillere som melder overgang til annet lag samtidig) til andre idrettslag**

**Innledning**

Som en hovedregel skal overganger til andre idrettslag skje etter NIFs lov

* Overgang skal gjøres av spiller selv i Min Idrett. Ved overgang skal spiller/spillers foresatte, nåværende klubb og kommende klubb skrive under på at alle forpliktelser er oppgjort (alle fakturaer er betalt).

Ingen spillere skal få utbetalt deler av midlene fra lagskassa, dersom man ønsker å slutte i idrettslaget. Videre har ingen spillere i utgangspunktet rett på å få med seg deler av midlene fra en lagskasse, når man melder overgang til et annet idrettslag. Saken rundt oppløsning av HIL håndball G06 er behandlet helt spesielt, skal på ingen måte gi føringer for behandling av kommende saker.

Det er imidlertid ønskelig å sørge for at så mange barn og unge som mulig fortsetter med idrettsaktiviteter i sitt nærområde, så lenge som mulig. Ofte er det ønskelig å slå sammen lag fra ulike idrettslag på bakgrunn av små spillergrupper, mangel på trener eller tilsvarende. I slike tilfeller ønsker hovedstyret å kunne behandle hver sak for seg, i forhold til økonomien i laget og hva som skal skje med evt. resterende penger på lagskonto.

**Forslag til vedtak**

På bakgrunn av innledningen over ønsker hovedstyret av HIL Årsmøtet fatter følgende vedtak:

***Årsmøtet i HIL gir hovedstyret i HIL mandat til å fatte vedtak relatert til økonomi (for eksempel hva som skal skje med evt. resterende midler på lagkasse) i saker som omhandler sammenslåing av spillergrupper fra ulike idrettslag og masseoverganger (flere enn tre spillere som melder overgang til annet lag samtidig) til andre idrettslag. Mandatet gjelder til HIL Årsmøte evt fatter et nytt vedtak som endret dette vedtaket.***

**3. Godkjenne Lov for Hommelvik Idrettslag**

Se vedlagt

**Forslag til vedtak**

***Loven godkjennes som vedlagt***